Ylli kinez i basketbollit amerikan largohet nga kampionati profesionit
Yao Ming pati një karrierë të suksseshme por dëmtimet nuk e lejojnë të vazhdojë më tej
Ylli i basketbollit amerikan, kinezi Yao Ming bëri të njohur vendimin e tij për të dalë në pension nga Liga Profesioniste e Basketbollit, pas një sërë dëmtimesh, që ia bëjnë atij të pamundur të luajë me skuadrën Rockets të Hjustonit. Yao Ming tha se megjithatë, ai nuk po e braktis basketbollin por do të vazhdojë në drejtim të ish ekipit të tij kinez, Peshkaqënët e Shangait, si dhe me grupin e bamirësisë “Fondacionin Yao”. Gjatësia 2 metra e 30 centimetra, i jepte Yao Mingut një avantazh të qartë në fushë. Kjo e ndihmoi atë të ngjitet në karrierën e tij sportive, nga kampionati kinez i basketbollit, tek Kampionati Profesionist Amerikan. Por gjatë karrierës, ai dëmtoi gjunjtë dhe kyçet, gjë që e detyroi të largohet nga basketbolli profesionist. Për 8 vjet ai luajti me ekipin Rokets të Hjustonit. Lëndimet e detyruan atë të humbiste një numër lojërash në karrierën e tij. Gjatë sezonit përfundimtar, ai luajti vetëm në 5 ndeshje, ngaqë një frakturë në këmbën e tij të majtë e la jashtë lojës për të tretën here. Në një konferencë shtypi lamtumire në Shangai, që u transmetua drejtpërdrejt në televizionin kombëtar kinez, Yao Ming tha se 6 muajt e fundit e ka patur tepër të vështirë, ngaqë i duhej të merrte vendimin për të dalë në pension. Megjithë dëmtimet, Yao Ming realizonte mesatarisht 19 pikë për ndeshje, duke e çuar skuadrën Rockets 4 herë në finale. 8 herë ai ishte pjesëtar i ekipit të yjeve të basketbollit amerikan. Yao thotë se do të ketë kurdoherë një lidhje të veçantë shpirtërore me ish-ekipin e tij amerikan. Brook Larmer, autor i librit “Operacioni Yao Ming”, tha në një intrevistë përmes Skypit se Yao jo vetëm që shërbeu si një urë lidhëse për sportin mes Shteteve të Bashkuara dhe Kinës, por edhe për biznesin dhe diplomacinë mes të dy vendeve. Suksesi jo vetëm që e bëri Yaon një yll botëror, por ndihmoi në shtimin e numrit të tifozëve në Kinë dhe në vende të tjera aziatike. Ylli tjetër i basketbollit amerikan Kobe Bryant thotë se Yao Ming u bë frymëzim për të gjithë basketbollistët kinezë. Megjithë interesin e jashtëzakonshëm për basketbollin në Kinë, autori Brook Larmer thotë se zor që një tjetër lojtar kinez do të përsërisë suksesin e Yao Mingut, pa ndryshuar më parë sistemin e ngurtë të basketbollit kinez.